Rijeka, 15. rujna 2020.g.

**OBJAVA ZA MEDIJE**

***FESTIVAL ODRŽIVOSTI* U PARKU VLADIMIRA NAZORA**

**ZA SVE KOJI VOLE PRIRODU I ŽIVOT U SKLADU S PRIRODOM**

**U petak i subotu, 18. i 19. rujna 2020.g. u sklopu projekta Rijeka 2020 – Europska prijestolnica kulture održat će se *Festival održivosti*, namijenjen onima koji vole prirodu i teže ka jednostavnom i kvalitetnom životu, a u organizaciji Tranzicijske inicijative Rijeka.**

**Prvoga dana, u petak, festival se od 18.30 sati održava u Prirodoslovnom muzeju Rijeka, a u subotu od 10 do 19 sati u Parku Vladimira Nazora.**

*Festival održivosti* širi **filozofiju i praksu samoodrživosti kroz radionice koje pružaju praktične prijedloge i znanja o tome kako postati neovisan u različitim područjima svakodnevnog života**.

Teme radionica su **izgradnja prirodnim materijalima, prirodni uzgoj, očuvanje biološke raznolikosti hrane čuvanjem i razmnožavanjem sjemena starih sorti**.

Također, na festivalu će biti moguće naučiti **izraditi kruh, identificirati i koristiti samoniklo jestivo bilje te saznati nešto o ljekovitim svojstvima bilja, a bit će riječi i o kućnom kompostiranju**.

Posjetitelji mogu **razmijeniti znanje i ideje u opuštajućem prirodnom okruženju, uz ugodnu etno i ambijentalnu glazbu i ukusnu lokalnu hranu, a za djecu je organiziran program "Igra u prirodi s prirodom"**, koji će voditi lokalna izviđačka jedinica Primorje.

**Program Festivala održivosti**

Festival održivosti započet će **u petak u 18.30 sati u Prirodoslovnom muzeju Rijeka, službenim otvorenje i projekcijom filma "Moć zajednice"**, o dosadašnjem radu Tranzicijske inicijative Rijeka.

**U 19 sati**, na istom mjestu, slijedi predavanje **Veljka Armana Linte** pod nazivom ***Što sve treba biti održivo da bi kuća bila održiva?***

Pojam "održiva kuća", često podrazumijeva kuće od prirodnih materijala ili kuće s obnovljivim izvorima energije. Ali što još utječe na ekološki otisak kuće? Znamo li da kuća ima i društveni, i ekonomski, i kulturalni otisak? Znamo li kako se gradi kuća za zdravlje, a kako se projektira kuća za sreću? Na što možemo utjecati izravno, a na što neizravno? Na ovom će se predavanju uvodno govoriti o nekim od parametara o kojima je dobro misliti puno prije nego se donese odluka o lokaciji i primjeni alata.

**U 20 sati Ana Armano Linta** održat će drugo po redu predavanje, na temu ***Skriveni svijet eko sela****.*

Eko sela nisu stara sela usred ničega gdje ljudi žive tradicionalnim načinom života. Ponekad jesu i takva, ali su uvijek puno više od toga. To su mjesta u kojima ljudi zajednički i svjesno stvaraju novi način života, kulturu života u skladu s prirodom, nove oblike ekonomske održivosti, društvene inkluzije i solidarnosti. Ovo predavanje o eko selima prikazat će svijet raznolikih eko sela u svijetu, njihovih misli vodilja i načina funkcioniranja i izvan konteksta ekologije, otkriti s kojim se izazovima susreću te kakve sve dobrobiti donose svijetu oko sebe.

**Subotnji** se program sastoji od radionica, cooking showa, predavanja, obilaska botaničkog vrta, programa za djecu, ugostiteljske ponude i glazbenih nastupa.

**Od 10 do 12 sati** sve posjetitelje Festivala održivosti očekuje tzv. **cooking show tj. prezentacijska radionica *Samoniklo jestivo bilje našeg kraja***. Voditelj radionice **Stipe Krištić** objasnit će kako prepoznati, ubrati a zatim i skuhati nekoliko ukusnih jela od samoniklog jestivog bilja. Nakon kuhanja slijedi degustacija.

Samoniklo bilje ima posebnu snagu potrebnu za preživljavanje u svim uvjetima, koja se prenosi na čovjeka, tvrdi Stipe koji često u prirodi nađe svoj ručak ili večeru. Ono čisti naš organizam nakon zimskog mirovanja, potiče probavu, a nakon konzumacije smo lagani, bez težine u želucu.  
Vještina pobiranja samoniklog bilja prenosila se s generacije na generaciju, ona je našim precima omogućila siguran izvor hrane u nesigurnim kriznim vremenima i ne bi je smjeli sasvim zaboraviti.

**U 10:00 sati** također istpovremeno se održava i **teorijska i praktična radionica izrade zida od bala slame, umješavanja žbuke od zemlje i žbukanje zida, pod nazivom *Prirodno graditeljstvo***, a održat će ju **Goran Brumnić Mex**, jedan od edukatora Akademije prirodnog graditeljstva i vrsni poznavatelj gradnje prirodnim materijalima. Radionica traje do 16:00 sati, uz pauzu za ručak.

**U 11 sati Hrvoje Novosel**, edukator biodinamičnog uzgoja i veliki zaljubljenik u zemlju, ispričat će i pokazati **kako surađivati s prirodom da bismo od nje dobili hranu koja liječi** na radionici koja će trajati do 12.30 sati, pod nazivom ***Vrtlarenje u harmoniji s prirodom***.

***Kako očuvati sjeme starih sorti*** moći će se saznati od **Rudolfa Pereglina**, na radionici koja će trajati **od 12.30 do 14 sati.**

U Hrvatskoj još uvijek postoje ljudi koji čuvaju sjemensko naslijeđe svojih baka. Jedan od njih je Rudolf Pereglin, sedamdesetpetogodišnji voćar i povrtlar koji iz godine u godinu razmnožava stare sorte i čini ih dostupnim svima nama. Rudolf će pokazati kako se čuva i čisti sjeme svake pojedine vrste povrća te objasniti zbog čega su stare sorte tako dragocjene.

**Od 14 do 15 sati** slijedi **radionica *Korak po korak do zdravog kruha***, pod vodstvom **Snježane Janković.**

U malim grupama po 10 ljudi radit će se jednostavni raženi kruh od samo tri sastojka: brašna, vode i kvasca. Kao sredstvo za dizanje koristit se kvasno tijesto (domaći raženi starter). Zaintereresirani će se ukratko upoznati sa sirovinama, starterom i prednostima kruha izrađenog baš na ovaj način. Zatim se pristupa konkretnom zamjesu i otvara mogućnost za pitanja i nedoumice.  
Sudionici sve potrebno dobivaju na radionici, a zamješeno tijesto nose kućama i peku ga nakon dizanja tj. fermentacije. Radionica je namijenjenima svim ljubiteljima zdrave, samoodržive prehrane, početnicima, kao i onima koji već imaju iskustva s ovakvom izradom kruha, a žele naučiti još više.

**Od 15 do 16 sati** slijedi **radionica *Mudrost biljaka* pod vodstvom Marte Blažević**, o bilju, njegovoj važnosti i raznolikosti s naglaskom na ljekovito i samoniklo jestivo bilje. Usto, zainteresirane očekuje demonstracija i degustacija prirodnih pripravaka od bilja koje Marta sama bere na području Gorskog kotara (kreme, tinkture, melemi). Pokazat će kako se rade tinkture u ljekovite svrhe, čajne mješavine, gotove tinkture i macerati, kreme za ruke i lice te biljke u različitim fazama izrade – njihova tekstura, boja, miris.

**Od 16 do 18 sati o *Kompostiranju na kućnom pragu*,** radionicu će održati **Cvijeta Biščević**.   
Radi se o teorijskoj i praktičnoj radionici na kojoj će se moći saznati kako oponašajući prirodu možemo zbrinuti kuhinjske otpatke na licu mjesta, bilo u vrtu, stanu ili na balkonu. Moći će se saznati što je kompost i koje su dobrobiti kompostiranja, kako pravilno kompostirati i što se može, a što ne može bacati u komposter te kako izraditi vlastitu posudu za kompostiranje.  
Osim kompostiranja, polaznici će se upoznati i s drugim metodama biološke obrade organskog otpada kao što su fermentacija i biodigestija i dobiti odgovor na pitnje kako kompostirati kuhanu hranu.

Sve posjetitelje **od 10 do 18 sati** očekuje i cjelodnevni program ***Zero Waste***, pod vodstvom **Radmile Rakas** iz KD-a Čistoća, ekološke aktivistice i pobornice “Zero Waste” pokreta.   
Na štandu Zero Waste ili po naški “koncept života s manje smeća” bit će raznoliki programi za odrasle i djecu: **od 10 do 12 sati održat će se radionica *Izrada torbi od starih majica*** (gdje posjetitelji moraju ponijeti svoje majice od kojih će izraditi torbe) kao i **upoznavanje s idejom spore mode i oporabe tekstila**. **Od 12 do 13 sati slijedi radionica *Izrada lutkica od kukuruzovine***, a **od 16 do 18 sati *Kviz o plastici.***

**Program za djecu uz izviđače, obilasci botaničkog vrta, predavanje i glazbeni program**

Tijekom subote**, od 10 do 18 sati** održavat će se i **program za djecu *Igra u prirodi s prirodom***, pod vodstvom **Odreda izviđača "Primorje" Rijeka**. Izviđači se još uvijek igraju u šumi, peru u potoku, sjede oko logorske vatre, druže i zajedno pjevaju. A koje igre vole? Patrizia i Hrvoje, predvodnici svojih patrola u Izviđačkom odredu Primorje pokazat će zainteresiranima.

**Između 11 i 16 sati** svi zainteresirani moći će i u **šetnju Botaničkim vrtom Prirodoslovnog muzeja Rijeka**, a kako bi doživljaj bio što bolji kroz vrt će voditi ravnateljica Prirodoslovnog muzeja **Željka Modrić Surina.**

Uz radionički program Festivala održivosti, u subotu će **od 12.30 sati** zainteresirani moći prisustvovati i **predavanju *Što su Grupe solidarne razmjene***. Kako one funkcioniraju, koju dobrobit nose i kako im se priključiti, ispričat će **Irena Kukurin Barić**, organizator volonter Sajma prirodno uzgojene hrane Zeleni Kastav.

Za vrijeme trajanja festivala, **od 10 do 18 sati**, svima će biti dostupna i **ugostiteljska ponuda Chefa Željka** koji će pripremati **slasne vege obroke**, a za dobro raspoloženje pobrinut će se i **glazbeni program: u 12 sati** u Parku Vladimira Nazora, nastupa **zbor VINS**, a **u 18 sati Zelenìlo ansambl tj. Marko Žele band.**

**Sav je program *Festivala održivosti* besplatan za sve posjetitelje, a radionicama se zainteresirani mogu priključiti samim dolaskom u park te prijavom na info-štandu na ulazu.** Kako bi se stvaralo što manje otpada **preporuka je donijeti svoj pribor za jelo i piće**.

Festival održivosti, organiziran je u duhu nula otpada (Zero-waste) te uradi sam (DIY) i uradi s drugima (DIWO) kulture koja uključuje zajednicu u sudjelovanje i stvaranje održivije budućnosti temeljene na suradnji i poštovanju. Projekt koji provodi **Tranzicijska inicijativa Rijeka**, realizira se uz potporu sudioničkog programa **Civilne inicijative** **Rijeke 2020 - Europske prijestolnice kulture**. Cilj programa Civilne inicijative je aktivno uključivanje građana u kreiranje kulturnih i društvenih programa te poticanje produkcijskih i organizacijskih kapaciteta neformalnih civilnih grupa i pojedinaca.

**Najavljeno događanje organizirano je uz poštivanje svih preporuka HZJZ-a za sprječavanje zaraze virusom COVID-19. Radi zaštite općeg zdravlja, svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski, dok će se na ulazu posjetiteljima mjeriti temperatura i provoditi preporučena evidencija posjetitelja.**

Unaprijed zahvaljujem na cjelovitoj objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42